曉起臨汝
作者：黄庭堅
朝代：宋

paragraphs: 缺月欲崢嶸，鳴雞有期信。
征人催夙駕，客夢未渠盡。
野荒多斷橋，河凍無裂璺。
羸馬踏冰翻，疑狐觸林遁。
清風蕩初日，喬木囀幽韵。
崧高忽在眼，岌峨臨數郡。
玄雲默垂空，意有萬里潤。
寒暗不成雨，卷懷就膚寸。
觀象思古人，動靜配天運。
物來斯一時，無得乃至順。
凉暄但循環，用捨誰喜慍。
安得忘言者，與講齊物論。